Stesen kereta api Gemas

Stesen kereta api Gemas ialah sebuah stesen kereta api yang terletak di Gemas, Negeri Sembilan, Malaysia. Stesen ini merupakan titik pertemuan antara laluan kereta api Pantai Barat dengan laluan Pantai Timur Stesen ini menyediakan beberapa perkhidmatan kereta api seperti Perkhidmatan Tren Elektrik (ETS), Ekspres Rakyat Timuran antara Johor Bahru Sentral dan Tumpat, serta Shuttle Timuran ke Kuala Lipis. Sejarah Pembinaan awal Stesen ini telah dibuka sejak 1906. Asalnya, stesen ini merupakan sebahagian daripada jajaran Keretapi Negeri-Negeri Melayu Bersekutu (FMSR) sepanjang pantai barat Semenanjung Tanah Melayu. Pada tahun 1940-an, stesen ini terdiri daripada dua buah pelantar serta empat depot lokomotif, sebuah cakera putar 60 kaki dan 60 batang tuil kawalan sebelum digantikan dengan sistem 80 batang tuil. Sebelum dinaik taraf Setelah FMSR diambil alih oleh Keretapi Tanah Melayu (KTM), stesen ini terus menjadi salah satu perhentian utama kereta api antara Padang Besar dan Singapura di sebelah pantai barat, dan ke arah Tumpat di sebelah pantai timur. Keadaannya yang strategik menjadikan stesen ini salah satu perhentian terpenting di seluruh semenanjung. Antara perkhidmatan terdahulu yang pernah wujud di stesen ini ialah: Ekspres Rakyat (Padang Besar/Butterworth – Singapura) Ekspres Senandung Malam/Sutera (Kuala Lumpur/KL Sentral – Singapura) Ekspres Sinaran Pagi/Petang (Kuala Lumpur/KL Sentral – Singapura) Ekspres Senandung Wau (KL Sentral – Tumpat) Ekspres Senandung/Sinaran Timuran (Singapura – Tumpat) Naik taraf Bermula 2008, projek landasan berkembar elektrik (PLBE) Seremban – Gemas telah dimulakan untuk menaik taraf jajaran tersebut. Pada tahun 2012, stesen yang berusia lebih 100 tahun ini telah ditutup dan ditamatkan perkhidmatan, digantikan dengan sebuah stesen baharu yang lebih canggih. Perkhidmatan komuter dan ETS Pada 10 Oktober 2015, KTMB telah memperkenalkan perkhidmatan ulang alik komuter sektor selatan melibatkan 7 buah stesen yang telah dinaik taraf antara Seremban dan Gemas. Antara ciri perkhidmatan ini adalah: tren beroperasi seawal jam 5:00 pagi sehingga 11:00 malam setiap hari 55 perkhidmatan sehari antara Seremban dan Pulau Sebang/Tampin 4 perkhidmatan sehari antara Seremban dan Gemas penumpang perlu bertukar tren di stesen Seremban dan menaiki komuter laluan Seremban jika ingin meneruskan perjalanan ke arah Lembah Klang dan Utara. Pelancaran perkhidmatan ini menandakan perkhidmatan KTM Komuter terpanjang di Malaysia setakat ini, iaitu antara Gemas dan Tanjung Malim. Turut diperkenal juga pada 10 Oktober 2015, perkhidmatan ETS dari Padang Besar dan Butterworth menuju ke stesen ini. Penamatan komuter sektor selatan Perkhidmatan komuter kemudiannya mengalami perubahan laluan berkuat kuasa 15 Disember 2015. Bagi laluan Seremban, terminal utaranya diubah daripada Tanjung Malim kepada Batu Caves, dan laluan tersebut dikenali sebagai Batu Caves–Gemas. Walau bagaimanapun, perkhidmatan tersebut tidak kekal lama apabila KTMB memaklumkan penamatan operasi ulang-alik di stesen Batang Melaka dan Gemas, manakala stesen Pulau Sebang/Tampin dijadikan stesen akhir laluan tersebut bermula 20 Jun 2016. Lanjutan perkhidmatan ETS Bermula 15 Mac 2025, KTMB telah melanjutkan perkhidmatan ETS dari Gemas ke Segamat, buat pertama kalinya di negeri Johor. Laluan tersebut kemudiannya dilanjutkan sehingga ke Kluang pada 30 Ogos 2025 dan akhirnya ke JB Sentral pada 12 Disember 2025. Kesinambungan komuter sektor selatan Dilaporkan perkhidmatan komuter sektor selatan bakal dihidupkan semula dengan jajaran baharu antara Gemas dan Johor Bahru Sentral, tambahan pula projek landasan berkembar elektrik (PLBE) antara dua stesen tersebut telah pun siap sepenuhnya pada akhir tahun 2025. Perkhidmatan Stesen kereta api ini menyediakan 4 jenis perkhidmatan kereta api: Antarabandar: Ekspres Rakyat Timuran (Gemas – Tumpat) Shuttle Timuran (Kuala Lipis – Gemas) ETS: KL Sentral – JB Sentral (Platinum) Padang Besar – JB Sentral (Platinum dan Gold) Butterworth – JB Sentral (Platinum) Butterworth – Segamat (Gold) Rujukan